เงินบาทเปิด 31.96/98 บาท
ธนาคารกรุงศรีอยุธยา รายงาน เงินบาทเปิด 31.96/98 ใกล้เคียงวานนี้ คาดตลาดรอดูผลประชุมเฟดคืนนี้
10 ส.ค. 2553

ธนาคารกรุงศรีอยุธยา รายงาน เงินบาทเปิด 31.96/98 ใกล้เคียงวานนี้ คาดตลาดรอดูผลประชุมเฟดคืนนี้
นักบริหารเงินจากธนาคารกรุงศรีอยุธยา เปิดเผยว่า เช้านี้เงินบาทเปิดตลาดที่ระดับ 31.96/98 บาท/ดอลลาร์ ใกล้เคียงกับตอนปิดตลาดเย็นวานนี้อยู่ที่ระดับ 31.95/96 บาท/ดอลลาร์ 
"สกุลอื่นเริ่มมีรีบาวน์ ดอลลาร์เริ่มกลับมาแข็งค่านิดหน่อย รอประชุมเฟดคืนนี้...หลังจากที่ Short ดอลลาร์กันมาเยอะก็เริ่มมีการซื้อคืนกลับมาบ้าง ขณะที่เมื่อคืนก็ไม่มีอะไรน่าสนใจ ตัวเลขเศรษฐกิจก็ไม่มีอะไรโดดเด่น"นักบริหารเงิน กล่าว
ส่วนความเคลื่อนไหวของสกุลเงินหลักต่างประเทศเช้านี้ ล่าสุดเงินเยนอยู่ที่ระดับ 85.77/80 เยน/ดอลลาร์ จากตอนปิดตลาดเย็นวานนี้ที่ระดับ 85.57/59 เยน/ดอลลาร์ ส่วนเงินยูโรล่าสุดอยู่ที่ระดับ 1.3192/3195 ดอลลาร์/ยูโร จากปิดตลาดเย็นวานนี้ที่ 1.3280/3284 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 31.90-32.00 บาท/ดอลลาร์ 
โดยปัจจัยที่น่าสนใจวันนี้ คือ คณะกรรมการกำหนดนโยบายการเงินของธนาคารกลางสหรัฐ (เฟด) ประกาศมติการประชุมกำหนดอัตราดอกเบี้ย, ธนาคารกลางสหรัฐ (เฟด) เปิดเผยข้อมูลประสิทธิภาพการผลิตและต้นทุนแรงงานต่อหน่วยประจำไตรมาส 2/2010, กระทรวงพาณิชย์สหรัฐเปิดเผยข้อมูลสต็อกสินค้าภาคค้าส่งเดือนมิ.ย. และ ABC News เปิดเผยผลสำรวจความเชื่อมั่นผู้บริโภคสหรัฐในสัปดาห์ที่สิ้นสุดวันที่ 8 ส.ค.